“พันธบัตรรัฐบาล” อาจมีความเสี่ยง มากกว่าที่หลายคนคิด
ความเสี่ยงของพันธบัตรรัฐบาลมีอะไรบ้าง ? ลงทุนแมนจะสรุปให้ฟัง
21 ต.ค. 2565

“พันธบัตรรัฐบาล” อาจมีความเสี่ยง มากกว่าที่หลายคนคิด /โดย ลงทุนแมน
ท่ามกลางความผันผวนของเศรษฐกิจ การปรับตัวขึ้นของอัตราดอกเบี้ย 
และการปรับตัวลงอย่างหนักของตลาดหุ้นทั่วโลก 
ทำให้ “พันธบัตรรัฐบาล” กลายเป็นสินทรัพย์ที่น่าสนใจในการลงทุนขึ้นมา
เพราะว่าหลายคนมักมองว่าพันธบัตรรัฐบาลเป็นสินทรัพย์ปลอดภัย 
อย่างไรก็ตาม ก็ต้องบอกว่า การลงทุนในพันธบัตรรัฐบาลก็มีความเสี่ยงอยู่เหมือนกัน
แล้วความเสี่ยงของพันธบัตรรัฐบาลมีอะไรบ้าง ?
ลงทุนแมนจะสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
พันธบัตรรัฐบาล เป็นตราสารหนี้ที่ออกโดยรัฐบาล ซึ่งเงินที่ได้จากการออกพันธบัตร จะถูกนำไปใช้ตามแผนของรัฐบาล เช่น
 
- ชดเชยการขาดดุลงบประมาณ หรือเมื่อมีรายจ่ายของประเทศ สูงกว่ารายได้ของประเทศ
- พัฒนาเศรษฐกิจและสังคม
- ปรับโครงสร้างหนี้สาธารณะ
ซึ่งหากเราไปลงทุนในพันธบัตรรัฐบาล หมายความว่า เราจะมีสถานะเป็นเจ้าหนี้ ส่วนรัฐบาลจะมีสถานะเป็นลูกหนี้ โดยนักลงทุนจะได้รับผลตอบแทนในรูปของดอกเบี้ย และจะได้รับเงินต้นคืน เมื่อถือพันธบัตรครบกำหนดอายุ
ซึ่งหลายคนมักจะพูดว่า การลงทุนในพันธบัตรรัฐบาลนั้น มีความเสี่ยงต่ำ ได้รับผลตอบแทนค่อนข้างแน่นอน และโอกาสที่จะถูกเบี้ยวหนี้มีน้อย เนื่องจากมีรัฐบาลเป็นเจ้าหนี้ที่มีความน่าเชื่อถือสูงมาก
อย่างไรก็ตาม ขึ้นชื่อว่าการลงทุนแล้ว ก็คงไม่มีการลงทุนใดที่ไม่มีความเสี่ยงเลย
รวมถึงการลงทุนในพันธบัตรรัฐบาลด้วยเช่นกัน
แล้วความเสี่ยงของการลงทุนในพันธบัตรรัฐบาลมีอะไรบ้าง ?
- ความเสี่ยงด้านอัตราดอกเบี้ย
ยกตัวอย่าง เราลงทุนซื้อพันธบัตรรัฐบาลอายุ 5 ปี อัตราดอกเบี้ยหน้าตั๋วที่ 5% ต่อปี 
หมายความว่า อัตราผลตอบแทนที่เราได้รับ จะถูกล็อกไว้ที่ 5% ต่อปี ตลอดระยะเวลา 5 ปี
แต่ในเวลาต่อมา อัตราดอกเบี้ยในตลาดการเงินเพิ่มขึ้น จะส่งผลให้พันธบัตรรัฐบาลอายุเท่ากันที่ออกมารุ่นหลัง มีอัตราดอกเบี้ยที่สูงกว่าพันธบัตรรัฐบาลที่ออกมาก่อนหน้า 
ทำให้นักลงทุนที่ลงทุนในพันธบัตรรัฐบาลชุดก่อน เสียโอกาสในการลงทุนใหม่ที่ได้รับผลตอบแทนที่มากขึ้น
- ความเสี่ยงด้านสภาพคล่อง
เนื่องจากพันธบัตรรัฐบาล จะมีการกำหนดอายุของพันธบัตรเอาไว้
ดังนั้น หากนักลงทุนต้องการจะได้ดอกเบี้ยตามที่ตกลงไว้ และได้รับเงินต้นคืนครบตามจำนวน
นักลงทุนจะต้องถือพันธบัตรรัฐบาล ไปจนถึงครบกำหนดอายุ
แต่หากนักลงทุนจำเป็นต้องใช้เงิน แล้วขายพันธบัตรรัฐบาลออกมาก่อนที่จะครบกำหนดอายุ 
อาจจะส่งผลให้นักลงทุน ต้องเผชิญกับความเสี่ยงที่จะขาดทุน จากส่วนต่างราคาได้เหมือนกัน 
โดยเฉพาะช่วงที่อัตราดอกเบี้ยในตลาดการเงิน กำลังปรับตัวขึ้นอย่างในปัจจุบัน ที่มักจะทำให้ราคาของตราสารหนี้ปรับตัวลดลง
- ความเสี่ยงด้านเงินเฟ้อ
อัตราเงินเฟ้อถือเป็นตัวการ ที่ทำให้อัตราผลตอบแทนที่แท้จริง ที่นักลงทุนจะได้รับลดลง 
เพราะว่าปกติแล้ว การลงทุนในพันธบัตรรัฐบาล นักลงทุนจะได้รับอัตราผลตอบแทนคงที่
ดังนั้น หากอัตราเงินเฟ้อปรับตัวสูงขึ้น จะส่งผลให้อัตราผลตอบแทนที่แท้จริงลดลง 
ทำให้ผลตอบแทนที่ได้รับ ถูกผลของเงินเฟ้อกัดกินไป จนอาจจะไม่คุ้มค่ากับเงินที่ลงทุนไปก็เป็นได้
 
- ความเสี่ยงในการผิดนัดชำระหนี้ 
 
แม้จะขึ้นชื่อว่า รัฐบาล ซึ่งเป็นลูกหนี้ที่มีความเสี่ยงในการผิดนัดชำระหนี้ที่ต่ำ
แต่ที่ผ่านมา ก็เคยมีเหตุการณ์ที่รัฐบาล ไม่สามารถชำระหนี้ให้แก่ผู้ถือพันธบัตรของรัฐบาลมาแล้ว
 
อย่างกรณีของประเทศเวเนซุเอลา ที่มีการบริหารประเทศที่ผิดพลาดของรัฐบาล 
โดยมีการนำเงินไปใช้อย่างไร้ประสิทธิภาพ เช่น การดำเนินนโยบายประชานิยมอย่างสุดโต่ง เพื่อหวังคะแนนเสียงของประชาชน ทำให้เกิดการขาดดุลงบประมาณอย่างต่อเนื่อง
 
ส่งผลให้รัฐบาลเวเนซุเอลาไม่มีเงินมาจ่ายคืนหนี้ จนต้องกลายเป็นประเทศที่ผิดนัดชำระหนี้ในปี 2017 สร้างความเสียหายต่อนักลงทุนพันธบัตรรัฐบาลอย่างมหาศาล
 
อ่านมาถึงตรงนี้ ก็ต้องบอกว่า การลงทุนที่ไม่มีความเสี่ยงเลย คงไม่มีอยู่จริง
แม้แต่พันธบัตรรัฐบาลเองก็ตาม ที่หลายคนมองว่าเป็นการลงทุนที่มีความปลอดภัยสูง 
สุดท้ายแล้ว ก็อาจจะมีความเสี่ยงซ่อนอยู่ ที่เราอาจคาดไม่ถึงอยู่เหมือนกัน..
ปิดท้ายด้วยข้อมูลที่น่าสนใจ รู้ไหมว่า เมื่อ 117 ปีที่แล้ว รัฐบาลไทยมีการออกพันธบัตรเป็นครั้งแรก ที่เรียกกันว่า “พันธบัตรเงินกู้ยุโรป ค.ศ. 1905” ซึ่งเป็นการระดมเงินทุนในตลาดการเงินลอนดอนและปารีสจำนวน 1 ล้าน​ปอนด์ เพื่อนำมาใช้ในการก่อสร้างทางรถไฟ เสริมเงินคงคลัง และพัฒนาประเทศ..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
- 
- 
- 
-